Ur soñj mat eo ar  rubrikenn natur-mañ, keneve ar rubrikenn-mañ ne vehen ket bet é vale tuchant, get an amzer yen (mes gwell evit dech) hag an niver a draoù arall am eus dober. Mes bet on bet. Ha gwir eo, evel get ur yezh, e vez dre zarempredoù stank tamm ha tamm e vez savet hoch anaoudegezh ag an traoù.    Pas kalz a dra dreist-ordinal hiniv, nann. Mes ur blantenn uhelvarr en ur bod-kenaou, ar pezh ne vez ket gwelet bemdez. An uhelvarr a gaver ur bochad liesoch er gwez avaloù, er gwez pupli du, er gwez robin...  Atav get ar bod-kenaou, taolet em eus meiz penaos o bisigoù zo prest evit miz Chwevrer. Ya, ar bisigoù-se a vo hir ha melen, ken e seblanto ur glav melen edan ar bodoù, a zo prest a-zal an Hollsent. Berroch a galz, serret mat evit bout gwarantet doch ar glav hag ar yenion, mes amañ emaint.  A-du-arall e welan ur blantenn ne ouian ket dre just petra eo. Stachys sylvatica ? Ya, mes ar re-se a daol ur blaz kreñv, ha pas ar re a zo dirak din... dastumet em eus frouezh sech. Gouiet e vo er gêr ? Pas,  gouiet e vo e fin tout an droiad: gwelet a ran en ur jardrin ur blantenn get boketoù ar wezh-mañ; a-benn ar fin e oa Stachys sylvatica, mes moarvat eo diaesoch klevet o chwezh fall, dre mand eo yen an amzer. Hag ochpenn, o del, a-hed ar vinotenn, a oa get tarchoù gwenn, ar pezh en doa ma lakaet da fariiñ get unan arall.  Ma, nan ket da chom un euriad àr an afer-se.  Gwelet em eus Pupli gris ivez àr an hent. Mes ar bravañ oa er fin; morelloù, an hani du (Solanum nigra) hag an hani a grap  (Solanum dulcamara), a welan er fozell. Honnezh diwezhañ zo violet-tout he barroù.  Ha ar vogedenn-douar (Fumaria ) ma lak da dostaat ma fenn. Talvout a ra ar boan, roz-mouk eo ha fin, ha skañv...  Hag achu ma zroiad evit hiniv.